《题东坡诗集后》
元代·熊鉌

东坡真天人，再拜当敛衽。千古岷峨英，浩气发耿耿。

用世固磊落，作诗更雄骋。熙宁化宜更，当国惜已甚。

胡为叫怒呶，使我毛发懔。九天忠臣心，欲发不暇忍。

雪堂何从容，人事得尽屏。江山拓胸次，风月动佳兴。

我观此时诗，下语已清永。晚吃惠州饭，晨夕对蔬笋。

和陶数十篇，习气脱略尽。岷江几百阻，到海渺万顷。

公诗盖三变，每变辄近正。少年纵横习，岂意造此境。

偶于玄寂中，佳处得深省。学道便为真，此语吾敢信。

文固气所充，要在以理胜。洋洋大雅音，千载叹寥泯。

言诗抑小技，所入宜重慎。我诗难示人，特此聊自警。

作者简介：（1253—1312）建宁建阳人，字去非。初名铄，字位辛。号勿轩，一号退斋。度宗咸淳十年进士。授汀州司户参军。入元不仕。幼志于濂、洛之学，从朱熹门人辅广游，后归武夷山，筑鳌峰书堂，子弟甚众。有《三礼考异》、《春秋论考》、《勿轩集》等。